З А К Л У Ч О К

Координативното тело на 26 април 2024 година расправаше во врска со претставките од Основната организација на СДСМ од Битола и од Бисера Костадиновска Стојчевска, министерка за култура во Владата на РС Македонија против онлајн медиумот Апла.мк, за текстот со наслов „Министерката потклекна пред гласачиите“ објавен на 17.04.2024 г, а кој се однесува на групна фотографија на која се наоѓа и министерката. Во претставката, Костадиновска-Стојчевска посочува дека содржината на текстот во Апла.мк ја загрижува и плаши: „Како жена, мајка и сопруга, се обраќам со сериозна загриженост и страв за неприфатливите сексистички напади, говорот на омраза, интернет булингот, што се насочени изминатиот период кон мене... Овие напади не само што се негативни за моето лично достоинство, туку и создаваат токсична околина во која се чувствувам исплашено и несигурно.“

Медиумот Апла.мк, пак, во својот одговор, вели дека поднесената жалба од Бисера Костадиновска Стојчевска ја толкува како заплашување на новинар во изборен процес: „Јавна личност, политичар треба да биде отпорен на јавна критика, со оглед на тоа што извршува јавна функција и зема плата од државата. Фотографијата е јавно објавена на Фејсбук профилот на министерката Бисера Костадиновска-Стојчевска и на Фејсбук страната на ОО на СДСМ Битола...Објавата не е злонамерна, ниту тенденциозна шпекулација на новинарката. Фотографијата е реална.“

Координативното тело за следење на почитувањето на Кодексот за однесување во онлајн просторот за време на изборни процеси и референдуми со мнозинство гласови (четири „за“, еден „воздржан“ и еден „против“) ја прифати одлуката усвоена од Комисијата за жалби при Советот за етика во медиумите на Македонија, организација потписник на Меморандумот за спроведување на Кодексот.

Во одлуката Комисијата за жалби при СЕММ се вели: Жалбата е неоснована. Текстот, објавен во онлајн медиумот Апла (apla.mk) со наслов „Министерката потклекна пред гласачиите “ на 17.04.2024 г., не отстапува од етичките стандарди, односно во него не е прекршен член од Кодексот на новинарите на Македонија. Станува збор за тема од јавен интерес, односно за јавна личност која се занимава со политика, која е именуван функционер во извршната власт и се кандидира за изборна функција пратеник на претстојните парламентарни избори.

Иако Комисијата се согласува со образложението во одговорот од медиумот, не смета дека жалбата од Костадиновска Стојчевска претставува притисок врз новинарот и медиумот, бидејќи и политичарите и политичките партии, како и секој во општеството, имаат право да изразат незадоволство од работата на медиумите. Може да се толкува дали насловот на Апла.мк е злонамерен, но Комисијата смета дека тој прецизно ја опишува фотографијата, ако се земе предвид фактот дека работата на политичарите по дефиниција подразбира нивна потчинетост во однос на гласачите.

|  |  |
| --- | --- |
| Скопје,  09.05.2024 година | **Координативното тело**  **за следење на почитувањето на начелата и стандардите од Кодексот** |